b'\n_START_ARTICLE_\nCirkadiani ritem\n_START_PARAGRAPH_\nCirkadiani ritem (skovanka iz latinskih besed circa - okrog in di\xc4\x93m - dan) je lastnost procesov v \xc5\xbeivih organizmih, ki se cikli\xc4\x8dno spreminjajo v odvisnosti od dnevno-no\xc4\x8dnega cikla pogojev v njihovem okolju, torej s periodo 24 ur. Ti procesi so pod centralnim nadzorom mehanizma, ki lahko deluje neodvisno od zunanjih dra\xc5\xbeljajev (je endogen) in mu pravimo\xc2\xa0\xc2\xbbnotranja ura\xc2\xab, za cirkadiane ritme pa je zna\xc4\x8dilno, da jih poleg notranje ure uravnavajo tudi zunanji pogoji, saj se dol\xc5\xbeina dneva in no\xc4\x8di skozi leto spreminja. Endogene notranje ure organizmov imajo obi\xc4\x8dajno nekoliko kraj\xc5\xa1o periodo, od 22 do 24 ur, pri nekaterih pa tudi dalj\xc5\xa1o, do 25 ur. Tretja pomembna lastnost cirkadianih ritmov je, da imajo notranje ure, ki jih uravnavajo, mehanizme za kompenzacijo vpliva temperature okolja (njihov temperaturni koeficient je skoraj natanko 1). Nihanje temperature okolja mo\xc4\x8dno vpliva na ostale presnovne procese._NEWLINE_Cirkadiani ritmi uravnavajo biolo\xc5\xa1ke procese v ve\xc4\x8dini znanih organizmov, od modrozelenih cepljivk in gliv do rastlin in \xc5\xbeivali vklju\xc4\x8dno s \xc4\x8dlovekom. Pomembni so za usklajeno prilagajanje vseh celi\xc4\x8dnih procesov spremenljivim razmeram tekom dneva, kar pri vi\xc5\xa1jih organizmih vpliva tudi na vi\xc5\xa1je funkcije (na primer cikel budnosti in spanja). Nekatere motnje spanja so posledica nepravilnosti v notranji uri, ki se pri \xc4\x8dloveku nahaja v suprahiazmati\xc4\x8dnem jedru, parni regiji hipotalamusa._NEWLINE_Kronobiologija je panoga biologije, ki preu\xc4\x8duje cirkadiane ritme in druge \xc4\x8dasovno pogojene biolo\xc5\xa1ke pojave.'